Tarybos reglamentas (EB) Nr. 2287/2002,
2002 m. gruodžio 16 d.
iš dalies keičiantis Reglamentą (EB) Nr. 2505/96, nustatantį tam tikrų žemės ūkio bei pramonės produktų Bendrijos autonomines tarifų kvotas ir numatantis jų administravimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1) 1996 m. gruodžio 20 d. Taryba priėmė Reglamentą (EB) Nr. 2505/96, nustatantį tam tikrų žemės ūkio bei pramonės produktų autonomines Bendrijos tarifų kvotas ir numatantį jų administravimą [1]. Tokių produktų poreikius Bendrijoje reikia patenkinti pačiomis palankiausiomis sąlygomis. Todėl reikia nustatyti Bendrijos tarifų kvotas, kuriose numatytam kiekiui būtų taikomas sumažintas arba išvis netaikomas muito mokestis, o galiojančias tarifų kvotas - pratęsti, kartu vengiant sutrikdyti šių produktų rinkas.
(2) Bendrijai nebenaudinga išlaikyti Bendrijos tarifų kvotas tam tikriems produktams ir todėl šiuos produktus reikia išbraukti iš Reglamento (EB) Nr. 2505/96 I priedo lentelės.
(3) Atsižvelgiant į tai, kad nuo 2003 m. sausio 1 d. įsigalios daug pakeitimų, ir siekiant, kad vartotojui būtų paprasčiau, Reglamento (EB) Nr. 2505/96 I priedo lentelė turi būti pakeista šio reglamento I priedo lentele.
(4) Tam tikrų Bendrijos autonominių tarifų kvotų kiekis esamu kvotos laikotarpiu yra nepakankamas Bendrijos pramonės poreikiams patenkinti. Todėl šių kvotų kiekį reikia padidinti nuo 2002 m. sausio 1 d. arba 2002 m. liepos 1 d., atsižvelgiant į šių kvotų laikotarpio pradžios datą, ir reikia numatyti, kad šis reglamentas įsigaliotų nedelsiant.
(5) Tam tikrų geležies ir plieno produktų, kuriems buvo taikoma Europos anglių ir plieno bendrijos steigimo sutartis, tarifų kvotas nuo tos sutarties galiojimo pabaigos reglamentuoja Europos bendrijos steigimo sutartis. Todėl prie Reglamento (EB) Nr. 2505/96 reikia pridėti atskirą priedą, kuriame šios kvotos išdėstytos.
(6) Todėl reikia iš dalies pakeisti Reglamentą (EB) Nr. 2505/96,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2505/96 iš dalies keičiamas taip:
1. 1 straipsnio 1 dalis pakeičiama ir išdėstoma taip:
"1. I ir III prieduose išvardytų prekių nurodytam kiekiui ir nurodytą laikotarpį sustabdomas nurodyto dydžio importo mokesčių taikymas."
2. I priedo lentelė pakeičiama šio reglamento I priede pateikta lentele.
3. Šio reglamento II priedas pridedamas kaip III priedas.
2 straipsnis
Kvotos laikotarpiu nuo 2002 m. sausio 1 d. iki gruodžio 31 d. Reglamento (EB) Nr. 2505/96 I priedas iš dalies keičiamas taip:
- užsakymo numeris 09.2711: nustatomas 375000 tonų tarifų kvotos kiekis,
- užsakymo numeris 09.2837: nustatomas 450 tonų tarifų kvotos kiekis,
- užsakymo numeris 09.2959: nustatomas 77000 tonų tarifų kvotos kiekis.
3 straipsnis
Kvotos laikotarpiu nuo 2002 m. liepos 1 d. iki gruodžio 31 d. Reglamento (EB) Nr. 2505/96 I priedas iš dalies keičiamas taip:
- užsakymo numeris 09.2902: nustatomas 20000 vienetų tarifų kvotos kiekis,
- užsakymo numeris 09.2935: nustatomas 70000 tonų tarifų kvotos kiekis.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2003 m. sausio 1 d., išskyrus 2 straipsnį, kuris taikomas nuo 2002 m. sausio 1 d. ir 3 straipsnį, kuris taikomas 2002 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 16 d.